弱弱誰氏子
作者：王令
朝代：宋

paragraphs: 弱弱誰氏子，鮮鮮一何姝。
來奔富人家，妻與富人俱。
嚴粧問夫子，我豈彼室如。
夫子笑遣之，彼寧與汝都。
升堂由阼階，德色溢以舒。
親賓不敢笑，退語相嚱吁。
髙堂聚羣婢，唯諾相咨睢。
家事忽不圖，顧指取自如。
朝令拆柱薪，暮遣藩籬除。
風雨半夜來，百釁生不虞。
屋壓盗隨至，夫死别嫁夫。
東鄰有淑子，惟不事鉛朱。
端居待人求，正色不敷腴。
清鏡見白髮，行媒不顧閭。
不知愛妻人，取舍何異歟。